6.12.2022.
LV
Eiropas Savienības Oficiālais Vēstnesis
C 465/15 Otrdiena, 2022. gada 3. maijs
71. uzskata, ka KZP būtu jāiekļauj sociālo nosacījumu sistēma (līdzīga tai, kas izveidota jaunajā kopējā lauksaimniecības politikā), kas paredzētu, ka zvejas kuģu īpašniekiem, akvakultūras produktu ražotājiem un citiem EJZAF līdzekļu saņēmējiem var piemērot sankcijas, ja tie nenodrošina pienācīgus darba apstākļus visiem saviem darbiniekiem, arī sezonas un migrējošajiem darba ņēmējiem; uzsver, ka šāda sociālo nosacījumu sistēma ir būtiska, lai aizsargātu cieņu darbavietā un zvejniecības un akvakultūras nozares darbinieku sociālās tiesības un tādējādi veicinātu sociālā taisnīguma panākšanu visiem;
72. uzskata, ka lielāka darbavietas drošība, drošība darbā, veselīgi okeāni, kas nodrošina labākus ienākumus, un sociālais nodrošinājums zvejniecības un akvakultūras nozarē ir ļoti svarīgi, lai piesaistītu sievietes un jaunākās paaudzes, tādējādi nodrošinot nozares atjaunošanos un pastāvīgu izdzīvošanu;
73. atzinīgi vērtē sieviešu lomu ilgtspējīgas zvejniecības un akvakultūras vērtības ķēdēs un tāpēc prasa, lai viņām tiktu garantēti pienācīgi darba apstākļi, vienlīdzīgs atalgojums, sociālais nodrošinājums, kā arī pamanāmība un pārstāvība lēmumu pieņemšanas struktūrās un procesos;
74. uzsver, ka zvejniecībai un akvakultūrai ir svarīga loma daudzu ES reģionu darbvietu izveidē un ekonomikas uzturēšanā, ņemot vērā, ka daudzās piekrastes un salu kopienās, jo īpaši tālākajos reģionos, šo nozaru darbvietas veido vairāk nekā pusi no vietējām darbvietām;
75. uzsver — lai uzlabotu zvejniecības un akvakultūras nozares ilgtspēju, konkurētspēju un ekonomisko sniegumu, ir jāgarantē vienlīdzīgi konkurences apstākļi ES uzņēmējiem pasaules ekonomikā un īpaša uzmanība jāpievērš profesionālajai apmācībai, mūžizglītībai, šīs apmācības atzīšanai Eiropas līmenī, konsultāciju pakalpojumiem, kā arī tehnisko zināšanu, zinātnes atziņu un inovatīvas prakses izplatīšanai, atzīstot ieguldījumu, ko šajā ziņā dod tirdzniecības apvienības;
76. uzsver nepieciešamību pievienot vērtību zvejas produktiem pirmajā pārdošanā, jo īpaši mazapjoma nerūpnieciskās zvejas produktiem, lai palielinātu zvejnieku ienākumus un algas;
77. aicina Komisiju izstrādāt jaunus ilgtspējīga jūras un piekrastes tūrisma veidus, sekmēt jaunus tūrisma darbību veidus, nodrošināt papildu ienākumu plūsmas un palielināt nodarbinātību visa gada garumā, lai stiprinātu jūras un piekrastes teritoriju vērtību, vienlaikus aizsargājot vidi un jūras kultūras mantojumu un saglabājot jūras un piekrastes dzīvotnes; uzsver, ka aprites ekonomika ir svarīga tūrisma nozarei, jo tiek izstrādāta ilgtspējīgāka prakse, kas sniedz labumu vietējai attīstībai; atzīst, ka tūrisma nozarei būtu jāsadarbojas ar piekrastes kopienām un tai ir vajadzīgs atbalsts, lai veicinātu infrastruktūras efektivitāti un ilgtspēju un jūras un tūrisma kūrortu konkurētspēju;
78. atzīst, ka piekrastes tūrisms var labvēlīgi ietekmēt jaunattīstības valstis, tomēr tas var būt kaitīgs, ja tiek izstrādātas masu tūrisma stratēģijas, kas mazina vietējo patērētāju piekļuvi pārtikai un patēriņu, kā arī iznīcina jūras vidi un kultūras identitāti; aicina ES veicināt taisnīgus un mazietekmējošus tūrisma modeļus;
79. uzsver, ka ir jāaizsargā mūsu dabas kapitāls un mantojums, lai veicinātu ilgtspējīgu tūrismu (piemēram, ekotūrismu), un aicina dalībvalstis aizsargāt bioloģisko daudzveidību, steidzami īstenojot jūras resursu saglabāšanas darbības — arī pārrobežu mērogā — ar mērķi aizsargāt, atjaunot un veicināt jūras un piekrastes ekosistēmas, cita starpā izmantojot Natura 2000 jūras teritoriju tīklus;
80. aicina Komisiju saistītajās darbībās un programmās iekļaut ilgtspējīgu jūras, salu un piekrastes tūrismu, atbalstīt iniciatīvas, kas veicina piekrastes, jūrniecības un jūras tūrisma dažādošanu, un palīdzēt mazināt tūrisma aktivitāšu un nodarbinātības sezonalitāti; uzsver, ka ir jāvāc labāki dati par atpūtas makšķerēšanas zvejas devumu piekrastes un salu ekonomikā;
81. uzsver zilās ekonomikas nozīmi tālākajos reģionos, jo īpaši to tūrisma nozarēs; tāpēc aicina Komisiju izveidot transporta programmu, kas paredzētu konkrētas iespējas saistībā ar nošķirtību un izolētību (POSEI transporta programma), lai tiešāk risinātu salu un tālāko reģionu vajadzības un atbalstītu dažu komerciālo maršrutu nodrošināšanu uz tiem;